Prezident Koson tumanidagi paxta-to`qimachilik klasterining ishlab chiqarish korxonalarini borib ko`rdi

Davlatimiz rahbari Koson tumanidagi “Bunyodkor” paxta-to`qimachilik klasterining ishlab chiqarish korxonalarini borib ko`rdi. Bu haqda Prezident Matbuot xizmati xabar berdi. 
Bu erda davlatimiz rahbarining klaster g`oyasi asosida paxta etishtirish va uni chuqur qayta ishlashning to`liq sanoat «zanjiri» yaratilgan. Birinchi loyiha doirasida qariyb 21 milliard so`mlik investisiya o`zlashtirilib, zamonaviy tikuvchilik fabrikasi tashkil etilgan.
Turkiya va Italiyadan keltirilgan uskunalar bilan jihozlangan mazkur korxona yiliga 6 million dona tayyor trikotaj ishlab chiqarish quvvatiga ega. Daromad jihatidan aytganda, qariyb 100 milliard so`mlik yuqori sifatli kiyim-kechaklar tikilib,  2 million dollarlikdan ziyod tayyor mahsulot eksport qilinishi rejalashtirilgan.
Ayni paytda fabrikada 320 nafar xotin-qizlar ishlamoqda. Prezident ular bilan suhbatlashib, ishlariga muvaffaqiyat tiladi.
Klasterga qarashli kalava ip yigirish va mato to`qish quvvatlari joriy yil iyulda, yog`-moy ishlab chiqarish korxonasi dekabrda foydalanishga topshiriladi. Ularda yana 700 ga yaqin ish o`rni tashkil topadi.
Davlatimiz rahbari shu erda soha mutaxassislari, paxta-to`qimachilik klasterlari rahbarlari bilan suhbatlashdi.
- Biz hozirgi klaster tizimi bilan engil bosqichni qivoldik. Endi sifat, narx, bozor nuqtai nazaridan yo`l ochiq. Shuning uchun klasterlarimizning chet ellarga xizmat safarlari, ko`rgazmalarini tashkil etish kerak, - dedi Prezident.
To`qimachilik korxonalarini barqaror xomashyo bilan ta`minlash uchun paxta hosildorligini oshirish, sun`iy tola ishlab chiqarib, samarali foydalanish bo`yicha tavsiyalar berildi.